Leikmaður Grundarfjarðar sakaður um ódrengilegt athæfi Til handalögmála kom á milli leikmanna Grundarfjarðar og Berserkja eftir leik liðanna í þriðju deild karla í knattspyrnu á Grundarfjarðarvelli í gærkveldi . Bæði félögin hafa nú sent frá sér tilkynningar vegna málsins þar sem tvær ólíkar hliðar þess koma fram . Knattspyrnufélag Berserkja birti í dag færslu á Facebook-síðu sinni þar sem það sakar Kristinn Aron Hjartarson leikmann Grundarfjarðar um að hafa kýlt Jason Varnarbuff , leikmann Berserkja , og krækt framan í hann á leið til búningsklefa eftir leikinn . Í Facebook-færslu Berserkja kemur einnig fram að atvikið hafi átt sér stað fyrir framan sjö ára gamlan son Kristins . Þá segjast Berserkir vonast til að Kristinn fái refsingu frá aganefnd KSÍ . Stjórn meistaraflokks Grundarfjarðar hefur í kjölfarið sent frá sér yfirlýsingu þar hennar hlið á málinu kemur fram . Þar segir að félagið harmi atvikið en yfirlýsing Berserkja sögð mjög einhliða . Hiti hafi verið kominn í leikmenn beggja liða eftir leikinn . „ Yfirleitt er einhver forsaga að svona en það þóknast þeim ekki að minnast á að 5 - 6 leikmanna þeirra hópast að fyrirliða Grundarfjarðarliðsins og svo að öðrum leikmönnum fyrir utan klefa okkar . Þar var Kristinn kallaður öllum illum og ósæmilegum nöfnum í vitna viðurvist en þar var einmitt ungur sonur Kristins staddur . Þurftu starfsmenn að skakka leikinn og er þetta hvorugu liði til framdráttar . Við í stjórn meistaraflokks Grundarfjarðar vonum að menn læri af þessu og láti skapið ekki hlaupa með sig í gönur eins og þarna gerðist . “ Þess má að endingu geta að leikurinn fór 2 : 1 fyrir Grundarfjörð , eins og fram kom í frétt okkar fyrr í dag .